Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 178/03)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

Teade koonddokumendi standardmuudatuse kohta

„Beaumes de Venise“

PDO-FR-A0724-AM02

Teate esitamise kuupäev: 9.3.2021

HEAKSKIIDETUD MUUDATUSE KIRJELDUS JA PÕHJUSED

1. Vahetus läheduses asuv piirkond

Et võtta arvesse veinivalmistamise tavasid, lisatakse tootespetsifikaadi I peatüki IV punkti alapunkti 3 „Vahetus läheduses asuv piirkond“ Vaucluse’i departemangu kommuunide – mis moodustavad vahetus läheduses asuva piirkonna – loendisse Violèsi kommuun. See kommuun külgneb vahetus läheduses asuva piirkonnaga ja selle lisamine ei sea kahtluse alla põhjendusi, mis määratlevad olemasoleva seose geograafilise piirkonnaga.

See muudatus tehakse ka koonddokumendi punktis „Lisatingimused“.

2. Viinamarjasordid

— Tootespetsifikaadi I peatüki V punkti alapunktist 1 „Viinamarjasordid“ viiakse sort ’Mourvèdre’ üle lisasortide loendist täiendavate viinamarjasortide loendisse. See muudatus tehakse ka koonddokumenti. Viinamarjasort ’Mourvèdre’ viiakse kõrvalsortide loendist üle peamiste viinamarjasortide loendisse.

— Tootespetsifikaadi I peatüki V punkti alapunkti 2 muudetakse nii, et viinamarjasortide ’Syrah’ ja ’Mourvèdre’ osakaal viinamarjaistanduse tasandil peab moodustama vähemalt 25 % viinamarjaistanduse viinamarjasortidest. Neid viinamarjaistanduste viinamarjasortide proportsiooni nõudeid ei kohaldata väikeste, alla 1,5hektarilise pindalaga viinamarjaistanduste puhul ning juhul, kui viinamarjaistanduse struktuuri muudetakse omaniku tahtest sõltumata (pärandamine, rendilepingu lõpetamine, äriühingu likvideerimine, väljajuurimine, sundvõõrandamine, ostmine), sel juhul on omanikul aega viis aastat nõuetele vastavuse saavutamiseks. Need viinamarjasortide osakaalu käsitlevad nõuded ei mõjuta koonddokumendis esitatud teavet.

— Tootespetsifikaadi I peatüki XI punktist on välja jäetud üleminekumeede, mis hõlmab kuni 2015. aasta koristushooajani kindlaksmääratud viinamarjasortide osakaalu, sest see tähtaeg on möödunud. See muudatus ei mõjuta koonddokumendis esitatud teavet.

3. Viljelustavad

— Tootespetsifikaadi I peatüki VI punkti alapunkti 1 on muudetud, et täpsustada minimaalset istutustihedust, lõikamiseeskirju ja keelatud keemilisi ühendeid ning umbrohutõrjevahendeid.

Minimaalne istutustihedus on 4 000 tüve hektari kohta, viinapuude maksimaalset ridadevaheline kaugust suurendatakse 2,20 meetrilt 2,50 meetrini ning minimaalne pindala ühe tüve kohta on 2,50 m2 varasema 2,20 m2 asemel.

Need muudatused tehakse ka koonddokumendi veinivalmistustavade punktis.

Seoses viinapuude lõikamise eeskirjadega on suurendatud Royat’ nöörpuu vormi kasutamisaega kahelt aastalt viie aastani. Maksimaalset pungade arvu, mis oli eeldatavasti liiga suur, vähendati maksimaalselt 8 pungani varasema 12 asemel. Täpsustatud on, et Royat’ nöörpuu vormiga viinamarjaistanduse ala noorendamine ei tohi ületada 10 % olemasolevatest viinapuudest aastas. Need muudatused on vastavuses viinamarjaistandustes tegelikult kasutatavate meetoditega.

Need muudatused tehakse ka koonddokumendi veinivalmistustavade punktis.

Täpsustatud on viinamarjaistandustes keelatud keemilise töötlemise ja keemilise umbrohutõrje meetodeid. Need muudatused tehakse ka koonddokumendi veinivalmistustavade punktis.

— Viinapuude seenhaiguse (Botrytis cinerea) vastane keemiline eritöötlemine on keelatud;

— täielik keemiline umbrohutõrje maatükil on keelatud;

— keemiline umbrohutõrje terve rea ulatuses on keelatud;

— pöörderibade keemiline umbrohutõrje keelatud;

— pöörderibade looduslik taimkate tuleb säilitada;

— plastmultši kasutamine on keelatud.

4. Viinamarjasortide segamine

— Tootespetsifikaadi I peatüki IX punkti „Töötlemine, veini valmistamine, laagerdamine, pakendamine“ on täiendatud, et täpsustada viinamarjasortide segamise eeskirju ning veini värvuse intensiivsuse taset.

Veini valmistatakse eri viinamarjasortide segust või valdavalt peamistest viinamarjasortidest ja täiendavatest viinamarjasortidest, mille hulka peab kuuluma viinamarjasort ’Grenache N’. Peamiste viinamarjasortide ja täiendavate viinamarjasortide osakaal segus peab olema vähemalt 60 %.

Värvuse intensiivsuse nõutavat taset on vähendatud. See peab olema vähemalt 5 varasema 6 asemel.

Need täpsustused tehakse ka koonddokumendi punktis „Veini(de) kirjeldus“.

— Tootespetsifikaadi I peatüki IX punkti „Töötlemine, veini valmistamine, laagerdamine, pakendamine“ on muudetud, et täpsustada järgmisi punkte.

Kõikide ettevõtjate veinitootmise maht on vähemalt võrdne eelmise koristusperioodi jooksul valmistatud veini kogusega sama suurel pindalal.

Villimisliinide ja pakendamisvarustuse puhastustoimingud on kohustuslikud.

Korgipurust kokkupressitud korkide kasutamine ei ole lubatud.

Ettevõtjal peab olema kohandatud ruum pakendatud toote ladustamiseks.

Need ladustamist ja pakendamist hõlmavad muudatused ei mõjuta koonddokumendi sisu.

5. Tootjate deklareerimiskohustused

Tootespetsifikaadi II peatükis on täpsustatud tootjate deklareerimiskohustusi, et viia need vastavusse taotluste, tehingute ja pakendamise kontrollimeetoditega. See muudatus ei mõjuta koonddokumendis esitatud teavet.

KOONDDOKUMENT

1. Nimetus(ed)

Beaumes de Venise

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Tegemist on punaste vaiksete veinidega, mida valmistatakse madala saagikusega viinamarjadest ja mille puhul kasutatakse eri viinamarjasortide segu. Viinamarjasortide ’Grenache N’, ’Syrah N’ ja ’Mourvèdre’ kasutamine on kohustuslik ja need peavad olema ülekaalus. Viinamarjasortide ’Grenache’, ’Syrah’ ja ’Mourvèdre’ osakaal viinamarjasortide segus peab olema vähemalt 60 %.

Neid intensiivse värvusega veine iseloomustab elegantne, mitmekülgne ja täidlane struktuur, hea tasakaal happesuse, alkoholi ja siidiste parkainete vahel ning puuviljalised ja vürtsikad lõhna- ja maitsenüansid, mis omandavad vananedes teatavaid animaalseid varjundeid.

Õunhappe sisaldus kuni 0,4 g/l; minimaalne naturaalne alkoholisisaldus üle 12,5 mahuprotsendi; muudetud värvuse intensiivsus vähemalt 6; polüfenoolide koguindeks vähemalt 45.

Fermenteeritavate suhkrute sisaldus kuni 3 g/l, kui minimaalne naturaalne alkoholisisaldus mahuprotsentides on kuni 14 %, või kuni 4 g/l, kui minimaalne naturaalne alkoholisisaldus on üle 14 mahuprotsendi.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): Minimaalne üldhappesus: milliekvivalentides liitri kohta Maksimaalne lenduvate hapete sisaldus (milliekvivalentides liitri kohta): 16,33 Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

5.1. Veinivalmistuse eritavad

Istutustihedus

Viljelustavad

— Viinapuude minimaalne istutustihedus on 4 000 tüve hektari kohta;

— ridadevaheline laius ei tohi olla suurem kui 2,50 meetrit;

— iga tüve kasvuala maksimaalne pindala on 2,50 ruutmeetrit. Selle pindala arvutamiseks korrutatakse ridadevaheline kaugus tüvedevahelise kaugusega;

— viinapuude tüvede vahemaa reas võib olla 0,90–1,10 meetrit, välja arvatud üheõlalise nöörpuu vormi kasutamisel, sel juhul võib viinapuude tüvede vaheline vahemaa samas reas olla 0,80–1,10 meetrit.

Lõikamine

Viljelustavad

Viinapuude võrsed lõigatakse lühikeseks (lehtrikujuline võra või Royat’ nöörpuu vorm), nii et ühel tüvel on maksimaalselt 12 punga. Igal võrsel võib olla kuni kaks punga;

— Royat’ nöörpuu vormi kasutamisaeg on piiratud viie aastaga. Selle aja jooksul on lubatud ühe- või kaheõlaline Guyot’ vorm; igale tüvele võib pärast võrsete eemaldamist jätta kuni 8 punga;

— Royat’ nöörpuu vormiga viinamarjaistanduse ala noorendamine ei tohi ületada 10 % olemasolevatest viinapuudest aastas.

Koristamine ja transport

Viljelustavad

Viinamarjad koristatakse käsitsi.

— Saagi sorteerimine peab toimuma kasvatusalal või eraldi sorteerimislaual.

— Saagi transportimiseks kasutatavate veokastide maht on piiratud 3 000 kilogrammiga.

Kastmine

Viljelustavad

— Kastmine võib olla lubatud.

Veinivalmistustavad ja füüsikaline töötlemine

Veinivalmistuse eritavad

— Saagi termiline töötlemine temperatuuril üle 40 °C on keelatud.

Pärast rikastamist ei tohi veinide minimaalne naturaalne alkoholisisaldus ületada 14,5 mahuprotsenti.

Umbrohutõrje

Viljelustavad

Selleks et säilitada piirkondliku veini eripärade aluseks olevad füüsikalised ja bioloogilised keskkonnaomadused, on kehtestatud järgmised eeskirjad:

— viinapuude seenhaiguse (Botrytis cinerea) vastane keemiline eritöötlemine on keelatud;

— täielik keemiline umbrohutõrje kasvatusalal on keelatud;

— keemiline umbrohutõrje terve rea ulatuses on keelatud;

— pöörderibade keemiline umbrohutõrje keelatud;

— pöörderibade looduslik taimkate tuleb säilitada;

— plastmultši kasutamine on keelatud.

5.2. Maksimaalne saagikus

Punane vein

42 hektoliitrit hektari kohta

6. Määratletud geograafiline piirkond

Viinamarjade korjamine ja pressimine, veini valmistamine ja laagerdamine toimub Vaucluse’i departemangu järgmiste kommuunide territooriumil: Beaumes-de-Venise, Lafare, La Roque-Alric ja Suzette.

7. Peamine veiniviinamarjasort / peamised veiniviinamarjasordid

Grenache N

Mourvèdre N – Monastrell

Syrah N – Shiraz

8. Seos(t)e kirjeldus

Lõunasse avanev viinamarjakasvatuspiirkond asub Montmirail’ mäeaheliku (Dentelles de Montmirail) kõrval. Vahemerelist kliimat iseloomustab väga kuiv ja ohtra päikesevalgusega suveperiood. Sellised ilmastikutingimused on viinamarjade küpsemiseks äärmiselt soodsad. Punased ja kuivad veinid pärinevad mitme viinamarjasordi segust, milles peavad olema sordid ’Grenache N’ ja ’Syrah N’. Intensiivse värvusega veine iseloomustab elegantse, mitmekülgse ja täidlase struktuuriga organoleptiline profiil, hea tasakaal happesuse, alkoholi ja siidiste parkainete vahel ning puuviljalised ja vürtsikad lõhna- ja maitsenüansid, mis omandavad vananedes teatavaid animaalseid varjundeid.

9. Muud olulised tingimused (pakendamine, märgistamine, muud nõuded)

Õigusraamistik

Liikmesriigi õigusaktid

Lisatingimuse liik

Määratletud geograafilises piirkonnas tootmisega seonduv erand

Tingimuse kirjeldus

Vahetus läheduses asuv piirkond, mille suhtes kohaldatakse erandit seoses viinamarjade pressimise, veini valmistamise ja laagerdamisega, hõlmab Vaucluse’i departemangu järgmiste kommuunide territooriume: Aubignan, Courthézon, Gigondas, Sarrians, Vacqueyras ja Violès.

Õigusraamistik

Liikmesriigi õigusaktid

Lisatingimuse liik

Märgistamisega seotud lisasätted

Tingimuse kirjeldus

Kontrollitud päritolunimetusega veinidel võib olla ka suurema geograafilise piirkonna „Cru des Côtes du Rhône“ märgistus.

Kontrollitud päritolunimetusega veinide märgistusel võib osutada suuremale geograafilisele üksusele „Vignobles de la Vallée du Rhône“ (Rhône’i oru viinamarjakasvatusala) vastavalt tingimustele, mis on sätestatud asjaomaste kaitse- ja haldusasutuste vahel sõlmitud kokkuleppes.

Link tootespetsifikaadile

http://info.agriculture.gouv.fr/gedei/site/bo-agri/document_administratif-75070b8a-ae04-4f4e-9d15-ee0dcb121b20

(1) ELT L 9, 11.1.2019, lk 2.